KwaZulu-Natalse ligarugby skop feestelik afKingspark in Durban is Saterdag die feestelike fokuspunt van klubrugby in die bond wanneer die meeste Premier- en Eerste Ligaspanne by die Wahl Bartmann-rugbydag in aksie is. Die bond se Moorbeker-kampioen, College Rovers, speel in die hoofwedstryd teen Crusaders van Northwood, en hoewel laasgenoemde sterk teenstand behoort te bied, lyk dit of Rovers sy seisoen met ʼn sege kan begin. Dieselfde geld vir Durban Collegians wat teen South Coast Warriors (SCW) van Uvongo te staan kom. Die span van die Suidkus kan ʼn handvol wees, maar Collegians behoort te wen. Die kragmeting tussen Amanzimtoti en Jaguars van Sydenham kan een van die mededingender tweestryde van die dag oplewer. Die vroeë bepaling tussen Newcastle Highlanders en Varsity College (VC) kan veral ʼn aanduiding gee tot watter mate die Noord-Natalse klub sy ernstige beseringsprobleme van verlede jaar te bowe gekom het. Die Eerste Liga-kampioen, Hillcrest Villagers, begin die liga met ʼn goeie wenkans teen Queensburgh. Harlequins is die gunsteling teen Pietermaritzburg Collegians; en die Universiteit van KwaZulu-Natal (UKZN) kan Westville Old Boys (WOB) ʼn harde neut vind om te kraak. Stadion 10:30 Varsity College teen Newcastle 12:00 Toti teen Jaguars 13:30 Durban Collegians teen SCW 15:30 College Rovers teen Crusaders KP2 12:00 VC II teen Newcastle II 13:30 Toti II teen Jaguars II KP3 12:00 Queensburgh teen Hillcrest 13:30 Rovers II teen Crusaders II KP6 12:00 Harlequins teen Maritzburg Collegians 13:30 Quins II teen Maritzburg Collegians II KP8 12:00 UKZN teen WOB 13:30 UKZN II teen WOB II KP10 10:30 Durban Collegians II teen SCW II 12:00 Queensburgh II teen Hillcrest II